Papersnake/gushiwen huggingface dataset:
续催送日鼓谣（邓侍郎崖山作催送日鼓谣文丞
汪德钧（明代）

冬冬晨鼓催，目注东方白。
日华欲动月无辉，杀气冲天云血色。
坎坎暮鼓击，日没崦嵫黑。
朔风吹海毒波翻，旄头错落光芒出。
日复夜，夜复日，日夜相催鼓声急。
枕戈不寐食忘餐，力不能支仰天泣。
主辱臣死古义存，弟妹瓢零敢遑恤。
整旗收队决雌雄，黄龙孰遣横江中。
风雷昼晦天地变，君臣不见崖山空。
至今涛声吼朝夕，半为猿鹤半沙虫。
当时豪杰能几子，千载不泯惟孤忠。
催日鼓，送日鼓，调短意长歌愈苦。
鲛人闻得泪成珠，踯躅白鹇惊堕浦。
侍郎丞相家国同，当时戮力无尔汝。
补天炼石竟无功，空余五色神光吐。
斯人斯作世岂多，合入青编照今古。
上闽帅范石湖五首
敖陶孙（宋代）

丁年口伐真奇事，一代诗鸣不救贫。
大手欲推浯水颂，群酋曾折石湖巾。
乃今谢传还初志，其奈王阳是故人。
独有吾闽欠公句，诏书果起钓磻滨。
挽陈体忠二首 其一
周密（宋代）

方惊成鵩赋，忽怆绝麟经。才反能为累，天乎不与龄。

高堂慈母泪，幽志长公铭。西望哀笳发，潸然涕泗零。
杂诗
姜玄（明代）

讽讨穷修晷，颇悦古人情。
周楚先河滥，汉晋浩波横。
吐吞烟霞混，组绣阳春生。
妙化犹九转，巧拙非一程。
隋侯自朗莹，和氏自温明。
既使瓴甋竞，又俾鱼目争。
所以绝琴者，千载不复鸣。
过莺脰湖
张镃（宋代）

晓雾濛鸿合，山藏岸绝痕。浩波吞日去，金晃玉乾坤。
和钝庵岁暮杂感 其二
宋实颖（清代）

五十谁能读五车，《黄庭》《白帖》任冬余。江门老子诗偏好，只对青山不著书。
将赴黔州先寄本府中丞
李频（唐代）

八月瞿塘到底翻，孤舟上得已销魂。幕中职罢犹趋府，

阙下官成未谢恩。丹嶂耸空无过鸟，青林覆水有垂猿。

感知肺腑终难说，从此辞归便扫门。
南乡子 其三 垂丝海棠
董俞（清代）

烂漫趁新晴。绛萼秾葩蘸水明。慵倚宝栏香又软，娉婷。

惹定春光最有情。

晓幕正啼莺。浥露垂垂力不胜。浑似玉人初睡起，轻盈。

眉脸红潮醉未醒。
拟郭景纯游仙诗 其一
许式金（清代）

富贵浮云视，高歌步蓬瀛。朝种瓜五色，夕餐芝九茎。

山深足栖息，采药求长生。王乔云中舄，子晋岭上笙。

清泉煮白石，凌虚上玉京。抗志出尘表，何为恋干旌。
送陆肱归吴兴
李频（唐代）

雪后江上去，风光故国新。清浑天气晓，绿动浪花春。

劝酒提壶鸟，乘舟震泽人。谁知沧海月，取桂却来秦。
丁亥纪蜀百韵
李曾伯（宋代）

在负在娵觜，羲双正东陆。
羽书西边来，胡骑报南牧。
仓茫星火西，飘忽风雨速。
凭陵我封疆，剽掠我孳留。
一越摩云险，已汙岩岷俗。
再度峰贴隘，重为武阶毒。
胡儿忽令名，见谓鞑靼属。
或疑女真诈，颇讶叠州族。
衣毛不知帛，饮酪非茹粟。
劲弓骨为面，健马铁裹足。
驾言取金夏，其锋不可触。
如竹迎刃解，犹雪惟汤沃。
先声张虚疑，我师遽蓄缩。
心已执檄迷，手为望风束。
策昧战为守，计乏奇与伏。
西和久间断，文南暂蹢躅。
将得仅小退，凯音误陆续，
兰皋要寸功，良将半丧衂。
败书丙夜闻，前矛石门宿。
亟令控三关，谨毋费一镞。
鱼梁闭仙原，武林护午谷。
七方对垒持，相戒前辙覆。
县官塞蹊径，战士据林麓。
由是关以外，民皆弃庐屋。
西康至天水，患不翅蛇蝮。
凤集一炬余，地已付麋鹿。
河池本无虞，百里祸尤酷。
群盗沸於鼎，流民凑如辐。
母悲爱子死，夫没嫠妇哭。
城市委焚荡，道路纷怨讟。
於时益昌民，十室空五六。
牙樯嘉陵来，舳舻尾联属。
十乘随启行，驿书转加促。
鼓吹喧后部，旌旗蔽前矗。
两劳使者车，三分元戎纛。
重以溃卒徒，跳梁满山谷。
声言诛不平，未知不平孰。
人情往伤弓，未免惊曲木。
土著避乡井，游手伺风烛。
嗟哉是日也，性命龟未卜。
事机正譸张，天时幸炎燠。
晋边死季龙，周翰奋方叔。
水闻武侯败，街亭诛马谡。
犹有孟明在，焚舟报秦穆。
不待斩楼兰，闻已事薰粥。
缙绅屐欲折，意气喜可掬。
中有山西人，慊若国深辱。
问之何所云，首疾已频顣。
大言往者悔，几已溃心腹。
尚为来者忧，不知护头目。
厥今敌虽去，乡道渠已熟。
三关固天险，五都恐日蹙。
不见关以外，处处空杼柚。
朝廷无难时，司农积边谷。
一朝弃粪土，知几十万斛。
民力哀何辜，边人罪难赎。
色虽帷幄喜，骨尚原野暴。
未旌平凉家，方起邹阳狱。
几效先轸死，不及介推禄。
魏师付乳臭，汉校起奴仆。
平时好糜烂，深刑痛敲朴。
於时在劳来，仍忍逞诛剭。
颇闻富窖藏，悉已发麦菽。
边无一人耕，食能几日蓄。
田里思反业，原堡未修筑。
了无金城图，酣事铜醍曲。
朽索驾虚舟，空奁著亡局。
纵君不惩艾，而我为惭恧。
我闻报中朝，四境已清肃。
一人万人心，可欺宁可服。
当时屹如山，一二臣可录。
凡此保蜀功，两和李公独。
赵公继一出，颇慰沔人欲。
益昌所毋动，饷臣尼其毂。
公论虽未泯，天幸不可复。
安得如绍兴，魏公任都督。
以口伐可汗，我恨匪元璹。
徒能效曹刿，远谋鄙食肉。
言之貌愈切，至此泪几簌。
客既闻斯言，稽首拜且祝。
九庙宗社灵，百城耄倪福。
德泽在天下，人心久渗漉。
徒惟成败论，公等皆碌碌。
伯比议莫敖，蒍贾知子玉。
春秋过责备，小事书简牍。
子其钳尔舌，毋取斧锧戮。
汉人悔雁门，唐师老鸭绿。
有道守四夷，初何事穷黩。
不战屈人兵，正岂待驱逐。
吾皇天地心，万国囿春育。
畴咨元帅功，非夕则在夙。
出命宣黄麻，入相赓绿竹。
除书从天来，恩礼方隆渥。
三公应鼎象，相与运坤轴。
小夷置蚊蝱壮志寄鸿鹄。分无万户印，
莞尔一杯醁。熟慰豪杰心，
有诏不盈轴。尧门万里天，
意者未亲瞩。君相勤外忧，
必有宁我蜀。
咏鹤 其六
陈士荣（清代）

遮莫逍遥息世机，松林梅坞自依依。閒看旧侣摩霄去，独爱清依对影飞。

心到静时残月晓，梦初回处一僧归。十年城郭虽如旧，未许逢人问是非。
信笔戒子种花木 其八
许及之（宋代）

买石为山任笑痴，痴翁真个似童儿。奇峰峭石勤收拾，莫使他年一篑亏。
洪庆善韩美成观所藏宣和殿书画庆善有次韵
洪皓（宋代）

晋唐尺牍丹青古，老眼贪看眩欲花。
二使星临增倍价，一篇语妙属诗家。
当年宝必藏书殿，留落宁知松漠见。
万里怀归为公出，往事宣和空历历。
青门引 咏玉茎兰
董元恺（清代）

九畹芳菲节。绿玉丛中堆雪。湘潭月冷楚烟微，嫣然独对，不遣遗芳歇。

看来啼眼幽姿洁。香色都清绝。粉痕欲印翠袖，轻携一笑佳人折。
嵩山十二首·拜马涧
欧阳修（宋代）

昔闻王子晋，把袂浮丘仙。
金骏於此堕，吹笙不复还。
玉蹄无迹久，涧草但荒烟。
以浯溪磨崖颂为友人寿
杨冠卿（宋代）

明皇蠹妖孽，颠倒由禄儿。
真人奋灵武，群公任安危。
笑谈收两京，銮辂还京师。
庙社喜重安，钟簴曾不移。
词臣有元结，歌颂镌浯溪。
余生千载后，每恨不同时。
半世看墨本，长哦山谷诗。
鸣剑驰伊吾，有策噤未施。
十年客卫府，斗粟不疗饥。
君今联上合，婉画赞筹帷。
眷简隆三宫，复始可指期。
持以为君寿，勋名书鼎彝。
明年奉汉觞，重修前殿仪。
摩挲古崖石，更纪中兴碑。
赠仲素寺丞致仕归隐潜山
苏轼（宋代）

潜山隐君七十四，绀瞳绿发方谢事。
腹中灵腋变丹砂，江上幽居连福地。
彭城为我驻三日，明月满舟同一醉。
丹书细字口传诀，顾我沉迷真弃耳。
年来四十发苍苍，始欲求方救憔悴。
他年若访潜山居，慎勿逃人改名字。
行于潜县南田中
方回（元代）

曾蹑危桥入县行，萧然无处觅诗情。
不如涉浅田南过，天目山长一抹横。
送心上人
王之道（宋代）

西城畦稼卧黄云，似说千门许见分。
驴载马驮应不厌，一{上竹下差}牙齿正须君。
九日同诸公登涵元塔四首塔之七层　初峻工于是日 其一
郭之奇（明代）

高标今始出层穹，十载观成见有终。流峙分形归系干，云霄一气表空濛。

凭虚欲御飞纶囷，入远多佳起郁葱。自是南天擎柱立，何人独许奠鳌功。
代送中使织衮还朝
俞安期（明代）

织罢冰绡进御归，鲛人水国暂停机。
自怜不及吴蚕老，一吐新丝上衮衣。
李舍人山园送庞邵
沈佺期（唐代）

符传有光辉，喧喧出帝畿。东邻借山水，南陌驻骖騑.

握手凉借至，当歌秋日微。高幨去勿缓，人吏待霜威。
临江仙 自镇江之江宁
玄烨（清代）

一路江边烟景，千般莺晓园林。夕阳小屋暂容身。

松风清习气，麦浪得甘霖。

夹岸渔歌唱晚，临流按谱行吟。肩舆遥指石榴阴。

怡情援笔录，危坐待知音。
豆粥
苏轼（宋代）

君不见滹沱流澌车折轴，公孙仓皇奉豆粥。
湿薪破灶自燎衣，饥寒顿解刘文叔。
又不见金谷敲冰草木春，帐下烹煎皆美人。
萍齑豆粥不传法，咄嗟而办石季伦。
干戈未解身如寄，声色相缠心已醉。
身心颠倒自不知，更识人间有真味。
岂如江头千顷雪色芦，茅檐出没晨烟孤。
地碓舂秔光似玉，沙瓶煮豆软如酥。
我老此身无着处，卖书来问东家住。
卧听鸡鸣粥熟时，蓬头曳履君家去。
送化士 其九
释慧空（宋代）

人间岐路事何如，小大荣枯有万殊。但愿家传无底钵，尽情收拾不论渠。
诉衷情·小桃灼灼柳鬖鬖
黄庭坚（宋代）

小桃灼灼柳鬖鬖，春色满江南。雨晴风暖烟淡，天气正醺酣。
山泼黛，水挼蓝，翠相搀。歌楼酒旆，故故招人，权典青衫。
自信丰往龙南过竹高岭作
黄仲昭（明代）

登登已度几嶙嶒，鸟道萦回尚未平。宪节双穿青霭去，轺车多傍白云行。

山如盔甲偶然事，民习干戈遂得名。司牧倘能兴道化，贪泉宁浼隐之清。
看雪
许浑（唐代）

松亚竹珊珊，心知万井欢。山明迷旧径，溪满涨新澜。

客醉瑶台曙，兵防玉塞寒。红楼知有酒，谁肯学袁安。
客思
司马光（宋代）

客思倦漂泊，居然感物华。
关头望红叶，马上见黄花。
薄宦终无定，闲悉讵有涯。
今朝书至否，几夕梦还家。
和述古冬日牡丹四首
苏轼（宋代）

一朵妖红翠欲流，春光回照雪霜羞。
化工只欲呈新巧，不放闲霜得少休。
霜开时节雨连风，却向霜余染烂红。
漏泄春光私一物，此心未信出天工。
当时只道鹤林仙，能遣秋霜发杜鹃。
谁信诗能回造化，直教霜卉放春妍。
不分清霜入小园，故将诗律变寒暄。
使君欲见蓝关咏，更倩韩郎为染根。
句
梅蟠（宋代）

沧海有风鹏翼健，青云得路马蹄轻。
相和歌辞。箜篌引
李贺（唐代）

公乎公乎，提壶将焉如。屈平沉湘不足慕，

徐衍入海诚为愚。公乎公乎，床有菅席盘有鱼，

北里有贤兄，东邻有小姑，陇亩油油黍与葫，

瓦甒浊醪蚁浮浮。黍可食，醪可饮，公乎公乎其奈居，

被发奔流竟何如？贤兄小姑哭呜呜。
寄赠林都御史二首 其二
李梦阳（明代）

诸葛能安蜀，穰苴本善兵。向来优起诏，番作急流行。

老益丹心壮，忧惟白发惊。秪怜川父老，涕泣挽归旌。
咏被中绣鞋
夏侯审（唐代）

云里蟾钩落凤窝，玉郎沈醉也摩挲。
陈王当日风流减，只向波间见袜罗。
山中祠堂
刘克庄（宋代）

端平闻说建斯堂，白首才重一炷香。
早有埋辞表真曜，晚为画赞讼东方。
秋风浩荡吹坟树，落月依稀照屋梁。
千古行人来下马，陈诗不必奠椒浆。
独游
文同（宋代）

孤亭入阴森，竹径北松坞。
高林动清吹，犹滴前夕雨。
解衣此危坐，左右一不许。
性本不奈杂，况复兹寡侣。
孤怀托寥旷，世虑绝参伍。
幽花为谁笑，独鸟只自语。
身闲得天全，一息了万古。
忽往而忽来，其谁知踽踽。
睡足轩二首
秦观（宋代）

数椽空屋枕清流，一榻萧然散百忧。
终日掩关尘境谢，有时开百古人游。
鸣鸠去後沧浪晚，飞雨来初菡萏秋。
此处便令君睡足，何须云梦泽南州。
江上送友
仇远（元代）

知尔怀亲忆故州，相逢沽酒且迟留。
夕阳有恨荒荒白，江水无声泯泯流。
孤鸟出潮投渚尾，野芦飞雪压船头。
却愁明月中秋近，不得同登庾亮楼。
杂曲歌辞。水调歌第二
佚名（唐代）

猛将关西意气多，能骑骏马弄雕戈。

金鞍宝铰精神出，笛倚新翻水调歌。
鼎需禅人求赞
释宗杲（宋代）

身心一如，身外无馀。
咄这瞎驴，付与鼎需。
题壁二首
福州僧（宋代）

不嫌夫婿丑，亦勿厌深村。
但得一回嫁，全胜不出门。
走笔戏咏散庵
韩淲（宋代）

结庵名散将何为，心散意散空自知。等閒收拾到窗户，草木亦自风披披。

浮世徒尔相拘束，达人大观岁月速。有时散荡吟一诗，诗与此庵无尽期。
曾伯贡主簿挽诗二首
杨万里（宋代）

我壮君初冠，相逢便定交。
即今俱白首，赴告忽黄茅。
人物王兼谢，诗声岛与郊。
病来无气力，不得奠兰肴。
挽陈本斋尚书 其二
牟巘（宋代）

天俾公多寿，人知道不孤。超然一室内，不与万波俱。

甲子新诗稿，烝尝旧布襦。何妨传遗老，文字照龟趺。
奢香墓
承龄（清代）

间关密计达神京，九驿榛芜自此平。能为君王开道路，肯供边吏事功名。

苍茫箐木余香冢，迢递山邮改故程。石砫英姿同飒爽，更从马上请长缨。
阻风呈赵史君三绝
洪咨夔（宋代）

长红送酒出江城，樯燕喃喃第二程。
风色似知攀卧意，打头未肯放舡行。
和西湖竹枝词
欧阳公瑾（元代）

第一桥边第一家，瓜皮船子送琵琶。妾身自是良家女，不是当年苏小家。
西江月　　灵岩听法
吴伟业（清代）

昔日君王舞榭，而今般若经台。千年霸业总成灰。

只有白云无碍。

看取庭前柏树，那些石上青苔。残山废塔讲堂开。

明月松间长在。
送汪时法归金华
吕祖俭（宋代）

扁舟南去意茫然，襆被追随便欲前。
亲故道途相与语，但言高义薄云天。
明发四望山，过都昌悬，入彭蠡湖
杨万里（宋代）

众船争取疾，直赴两山口。
吾船独横趋，甘在众船後。
问来风不正，法当走山右。
不辞用尽力，要与风相就。
忽然挂孤帆，吾船却先走。
神通夜宿玉虚宫小轩正对步虚峰道士云天宝三
韩元吉（宋代）

龙虎驱驰战阪泉，荆山鼎就更升天。
轩辕到处存遗迹，忍使君王不学仙。
送杨郎中催马草还京
李昌祺（明代）

大梁据中土，自昔风气旺。北邙殊蜿蜒，太室极雄壮。

黄河贯其间，浩浩恣奔放。四野开平衍，桑柘绿相乡。

丁男事耕耨，姑妇治丝纩。菽麦盈仓庾，醑醴溢盆盎。

近岁颇凶屯，旱暵觖农望。念兹饥馁馀，十室九鳏旷。

长贫负租税，远役困夫匠。督刍实赖公，区画咸适当。

深体尧舜心，推仁悯凋丧。叱咤尚弗忍，矧肯施鞭杖。

愧余谫劣才，旬宣乏善状。竭力奉宽条，庶减疲癃恙。

赠别陈民艰，冀君彻卿相。
雪中约嘉言叔
陈文蔚（宋代）

没晓园林玉万株，最宜梅竹与茅庐。
高人想见诗肩耸，乘兴还能访戴无。
生年不满百
佚名（两汉）

生年不满百，常怀千岁忧。
昼短苦夜长，何不秉烛游！
为乐当及时，何能待来兹？
愚者爱惜费，但为后世嗤。
仙人王子乔，难可与等期。
志师自通州访我于仪真因携之至长芦留语数日及其归也作诗以送之
仲并（宋代）

通州瞿昙师，多于雁鹜行。吾常爱志僧，谓之一凤凰。

不见十五载，访我大江傍。留之固未遣，载以荆州航。

相从三日游，山晚松风长。尔我岂其梦，嗒然尧桀忘。

凌晨洗一钵，束衣还故乡。为子植梧桐，何时复来翔。
瓮池
陆游（宋代）

埋瓮东阶下，灩灩一石水。
买鱼畜其间，鱍鱍三十尾。
力微思及物，为惠止於此。
无风水不摇，得志鱼自喜。
涵泳藻与蒲，永不畏刀几。
饭罢时来观，相娱从此始。
赠屠太宰被召北上
谢迁（明代）

白云岭上不堪持，携手河梁酒一卮。镜水稽山方有待，秋鸿社燕杳难期。

先朝燕翼馀耆旧，今日龙光重倚毗。当道故人如问及，为言多病已成衰。
句
胡玢（唐代）

轮中别有物，光外更无空。（《咏月》）
余将北征先送同解
宋祁（宋代）

动地箕风白草乾，旗亭歌阕据征鞍。
三冬大雪梁台路，不敢逢君唱苦寒。
郡斋书怀寄江南白尹，兼简分司崔宾客
刘禹锡（唐代）

谩读图书三十车，年年为郡老天涯。一生不得文章力，

百口空为饱暖家。绮季衣冠称鬓面，吴公政事副词华。

还思谢病吟归去，同醉城东桃李花。
送郑比部谳狱粤西
何进修（明代）

使者衔恩自九关，轺车朝报发燕山。乘秋杀气随飞隼，到日春风满百蛮。

已道贯星连轸野，蚤应狱剑出人间。苍梧万里重华远，夜雨潇湘竹正斑。
新笋
释德辉（宋代）

竹笋初生牛犊角，蕨芽新长小儿拳。
旋挑野菜炊香饭，便是江南二月天。
送慧思归吴
刘攽（宋代）

尘埃十年梦，江海一身归。境与夙心会，事容前日非。

连山横远势，定水湛明辉。别后相望处，云孤雁自飞。
送张判官归巴州
王翥（宋代）

回首三巴曲，平生万里桥。
衣冠无赖客，花月可怜宵。
次韵鲁直留别
李之仪（宋代）

南北二十年，短褐足尘垢。九仞未及泉，竭心恚地厚。

积翳开前山，月在山之颜。目断两黄鹄，梦寐长跻攀。

我饭苦多噎，见君遽出气。定有囊中药，痿人果知起。

枯槁洗朝露，咀嚼玉壶冰。蔓草岂自得，香发须高陵。

齰舌真有味，辨口空齿落。顿悟孺子歌，会当濯其浊。

允蹈固未见，能言人亦难。得微可齐语，引置庄岳间。

大路平如掌，仁者贵安宅。直弦为君弹，万里等寻尺。

何年纪渻子，相向犹木鸡。肝肺已自镂，土苴非所知。
送徐陵如朱尔凝北上 其六
李流芳（明代）

随地流泉万斛多，棘围春暖墨生波。会须力挽江河势，莫负飞龙第一科。
琴渚
彭汝砺（宋代）

自有澄波照眼明，偶题琴渚亦强名。今君应得弦歌趣，愿听渔樵一曲成。
唐舍人挽词 其二
楼钥（宋代）

夷路方驰辔，甘泉喜问津。庙廊平日志，露电百年身。

搯掌虽多恨，为箕自有人。发棠阴德在，阳报质苍旻。
再次韵四首呈至父 其三
葛胜仲（宋代）

文卷纵横未易名，欲搜佳笔送王庭。去留彼我心无著，工拙锱王眼尽经。

老信虚名真画饼，忙知急景甚飞星。自怜考阅专精甚，不觉猝然柱破霆。
忆故马名春风燕
张穆（明代）

轻同飞燕掠春波，奋进曾怜托坎坷。惟剩广栽西苜蓿，年年风暖绿堤何。
祝镛徐似玉八三
林熙春（明代）

一梦镛州一恍然，天边龙剑各风烟。林逋放鹤贪耕钓，徐孺冥鸿望偓佺。

瑞应金溪芝似锦，香来玉洞酒如泉。瑶阶兰桂森森发，用里先生达汉前。
蒋生
刘敞（宋代）

仙翁弃妻子，往为壶中客。玉棺竟未掩，人世已成昔。

白云无回期，三径灭馀迹。犹传有青鸟，往往寄消息。
酬李廓精舍南台望月见寄
姚合（唐代）

看月空门里，诗家境有馀。露寒僧梵出，林静鸟巢疏。

远色当秋半，清光胜夜初。独无台上思，寂寞守吾庐。
万寿节同宋太常弘道出左掖门口号五首 其一
王恽（元代）

禁漏穿花夜已央，宫槐笼晓色苍苍。殷勤一点东华日，先到红鸾扇影光。
投江西曾宪二首 其一
戴复古（宋代）

枢星居紫极，遥映使星明。天下推名德，君家好弟兄。

一台振纲纪，列郡想风声。不试褰帷手，官曹未易清。
病起吟
邵雍（宋代）

病作因循一月前，岂期为苦稍淹延。
朝昏饮食是难进，躯体虚羸不可言。
既劝佳宾持酒盏，更将大笔写诗篇。
始知心者气之帅，心快沉痾自释然。
戊午诏与弟文战棘闱自惭师衂况有炊臼之梦不
吴龙翰（宋代）

霜叶秋风下，寒窗著病身。
乾坤为逆旅，岁月转车轮。
白首无贤妇，青云有攻人。
愁怀今日解，漫啜甕边春。
寄希昼
释惟凤（宋代）

关中吟鬓改。多事与心违。
客路逢人少，家书入阙稀。
秋声落晚木，夜魄透寒衣。
几想林间社，他年许共归。
生意堂三首
董嗣杲（宋代）

江天饶雾未能开，閒拉孤筇睨九垓。
红日破阴晴色转，庐山如洗入堂来。
和王卿立秋即事
司空曙（唐代）

秋宜何处看，试问白云官。暗入蝉鸣树，微侵蝶绕兰。

向风凉稍蝉，近日暑犹残。九陌浮埃减，千峰爽气攒。

换衣防竹暮，沈果讶泉寒。宫响传花杵，天清出露盘。

高禽当侧弁，游鲔对凭栏。一奏招商曲，空令继唱难。
明日复欲出游而雨再用前韵
陆游（宋代）

小艇争浮浦，幽人独倚扉。
新泥添燕垒，细雨湿莺衣。
葚紫桑新暗，秧青水正肥。
欣然语邻父，投老得相依。
扫松山中怆然霜露之感
周密（宋代）

风露感我心，使我秋衣单。郎忙索衾裯，惊叹岁月残。

忍哉使吾亲，重壤侵肌寒。松风日萧瑟，幽涧鸣悲酸。

愯然起中宵，泪血流阑干。
军中为徐晃语
佚名（魏晋）

不得饷。属徐晃。
嵩阳书院诗
李廌（宋代）

束发从政事，佩缓曳长裾。
守令有民社，裂地皆分符。
问之尔何有，必曰因业儒。
自致或世赏，因儒升仕涂。
一朝希斗禄，辄与故步殊。
佞夫专媚灶，要路事驰驱。
俗夫抗尘容，勾校迷墨朱。
自谓尚市道，不若效贾区。
何必念故业，易地有蘧庐。
嵩阳敞儒宫，远自唐之庐。
章圣旌隐君，此地构宏居。
崇堂讲遗文，宝楼藏赐书。
赏田逾千亩，负笈昔云趋。
劝农桑使者，利心巧阿谀。
飞书檄大农，鬻此奉时须。
垣墙聚蓬蒿，观殿巢鸢乌。
二纪无人迹，荒榛谁扫除。
桑羊固可烹，县令亦安乎。
今主尚仁政，美利四海敷。
仁贤任阿衡，天地一朝苏。
已责复蠲敛，肉骨生膏腴。
疲民悉按堵，此地尚荒芜。
淮西高夫子，为政多美誉。
百里政肃雍，民不困追胥。
愤彼释老子，遗宫遍山隅。
吾儒一何衰，废迹可嗟吁。
连牋叩洛尹，移文讽使车。
义有子衿耻，功将泮水俱。
兴衰虽在天，此意良可书。
却思鬻此者，於儒与何诛。
又思昔县令，亦昔儒之徒。
兴儒有美意，无忘高大夫。
送模归卞山并示僧宗义为余守西岩者三首 其一
叶梦得（宋代）

自我离山间，忽已两改月。饥人不忘食，未坐先已说。

家僮挟书至，惊起慰愁绝。推寻到鸡犬，问讯穷曲折。

此生岂多为，一壑万虑灭。可能复大错，更铸八州铁。

汝归马蹄轻，初不恨触热。殷勤报松竹，吾岂成久别。
是日因游春谷园池复以所分题五平韵赋六言五首 其一
周密（宋代）

杨柳薰风池阁，桃花流水横塘。鱼浪晴吹絮暖，燕泥雨过芹香。
和仲良春晚即事
杨万里（宋代）

贫难聘欢伯，病敢跨连钱。
梦岂花边到，春俄雨里迁。
一犁关五秉，百箔候三眠。
只有书生拙，穷年垦纸田。
西山小集和敏斋韵
罗柔（明代）

小桥编竹贴沟底，入画青山满屋西。谁倩黄鹂坐高柳，嘤嘤偏向落红啼。
次韵前人贵籴
陈著（宋代）

麦甑凄凉稻尚青，粒珠乘急价掀腾。
市平本易无千斛，仓籴良掀且五升。
长是信天还自活，未能送鬼任多憎。
回头钟鼓群峰寺，饱饭高眠独有僧。
敦煌乡人为曹全谚
佚名（两汉）

重亲致欢曹景完，易世载德，不陨其名，及其从政，清拟夷齐，直慕史鱼，历郡右职，上计掾史，仍辟凉州，常为治中，别驾，纪纲万里，朱紫不谬，出典诸郡，弹枉纠邪，贪暴洗心，同僚服德，远近惮威，建宁二年，举孝廉，除郎中，拜西域戊部司马，时疏勒国王和德，弑父篡位，不供职贡，君兴师征讨，有兖脓之仁，分醪之惠，攻城野战，谋若涌泉，威牟诸贲，和德面缚归死，还师振旅，诸国礼遗，且二百万，悉以薄官，迁右扶风槐里令，遭同产弟忧弃官，续遇禁罔，潜隐家巷七年，光和六年，复举孝廉，七年三月，除郎中，拜酒泉禄福长，訞贼张角，起兵幽冀，兖豫荆杨，同时并动，而县民郭家等，复造逆乱，燔烧城寺，万民骚扰，人褱不安，三郡告急，羽檄仍至，于时圣主咨诹，群僚咸曰：君哉，转拜郃阳令，收合余烬，芟夷残逆，绝其本根，遂访故老商量，俊艾王敞、王毕等，恤民之要，存慰高年，抚育鳏寡，以家钱籴米粟，赐癃盲，大女桃婓等，合七首药神明膏，亲至离亭，部吏王皋、程横等，赋与有疾者，咸蒙瘳悛，惠政之流，甚於置邮，百姓襁负，反者如云，辑治廧屋，市肆列陈，风雨时节，岁获丰年，农夫织妇，百工戴恩，县前以河平元年，遭白茅谷水灾害，退於戌亥之间，兴造城郭，是后旧姓及修身之士，官位不登，君乃闵缙绅之徒不济，开南寺门，承望华岳，乡明而治，庶使学者李儒、栾规、程寅等，各获人爵之报，廓广听事官舍，廷曹廊阁，升降揖让朝觐之阶，费不出民，役不干时，门下掾王敞，录事掾王毕，主簿王历，户曹掾秦尚，功曹史王颛等，嘉慕奚斯，考甫之美，乃共刊石纪功，其辞曰：懿明後，德义章，贡王廷，徵鬼方，威布烈，安殊荒，还师旅，临槐里，感孔怀，赴丧纪，嗟逆贼，燔城市，特受命，理残圯，芟不臣，宁黔首，缮官寺，开南门，阙嵯峨，望华山，乡明治，惠沾渥，吏乐政，民给足，君高升，极鼎足。
鹧鸪天·病去那知春事深
严仁（宋代）

病去那知春事深。流莺唤起惜春心。桐舒碧叶悭三寸，柳引金春可一寻。怜绣阁，对云岑。苦无多力懒登临。翠罗衫底寒犹在，弱骨难支瘦不禁。
句
李夔（唐代）

紫微风韵谪仙身，曾此徘徊今几春。
次樊晋山长贽见韵二首
陆文圭（元代）

我羡君才桂一枝，天门步担束书归。
药方按古藏之笼，花样翻新织锦机。
不耻缦袍身自责，能知璞玉世尤稀。
天寒野旷来时路，一笑应疑吾道非。
和江邻几有菊无酒
梅尧臣（宋代）

种菊将饮酒，菊开酒无有。
虽不负尔目，且已负尔口。
昨日三两人，淡坐饥腹吼。
徒与哦其傍，谁能置升斗。
当时陶渊明，篱下望亦久。
幸赖白衣人，不愧采盈手。
悠然事颇同，必竟醉则否。
张守唱和红字韵诗八首
刘子翚（宋代）

海市从萧索，杯盘乐土风。
郡楼山向背，村坞树青红。
玉尘嗤夷甫，牙筹陋阿戎。
王侯真梦耳，穴蚁更论功。
继郑鹏南书怀
赵孟頫（元代）

岂不怀归苦未闲，宦情羁思不成欢。可能治郡如龚遂，只合临流似幼安。

棋局懒从先处着，医方留取用时看。夜来梦到苕溪上，一枕清风五月寒。
大人生朝代诸儿五首以春风花草香为韵 其二
项安世（宋代）

何物堪为寿，巢龟碧玉筒。龙洲多藕叶，上蔡足萧丛。

日月供呼吸，乾坤共始终。年年冰冻解，绿发戏春风。
神弦
李贺（唐代）

女巫浇酒云满空，玉炉炭火香咚咚。
海神山鬼来座中，纸钱窸窣鸣旋风。
相思木贴金舞鸾，攒蛾一啑重一弹。
呼星召鬼歆杯盘，山魅食时人森寒。
终南日色低平湾，神兮长在有无间。
神嗔神喜师更颜，送神万骑还青山。
送郭学宪舜举参藩山西三首 其一
欧大任（明代）

岭表儒宗汉使同，玺书授节过河东。廷推给饷萧丞相，人识单车郭令公。

沙草微茫驱伏兔，关城迢递送飞鸿。雁门马邑曾非远，咫尺京台正郁葱。
重午
方岳（宋代）

重午无人肯访临，竹低沙浅绿连阴。
倚松自读离骚坐，一笑得醒江水深。
代葛沙门妻郭小玉诗
鲍令晖（南北朝）

明月何皎皎。
垂櫎照罗茵。
若共相思夜。
知同忧怨晨。
芳华岂矜貌。
霜露不怜人。
君非青云逝。
飘迹事咸秦。
妾持一生泪。
经秋复度春。
墙阴残雪
何频瑜（唐代）

积雪还因地，墙阴久尚残。影添斜月白，光借夕阳寒。

皎洁开帘近，清荧步履看。状花飞著树，如玉不成盘。

冰薄方宁及，霜浓比亦难。谁怜高卧处，岁暮叹袁安。
送识上人游金山寺
范仲淹（宋代）

空半簇楼台，红尘安在哉。
山分江色破，潮带海声来。
烟景诸邻断，天光四望开。
疑师得仙去，白日上蓬莱。
怀陆羽井
张耒（宋代）

寒泉背石老松根，禅室幽人古像存。
长恨千年无屈宋，楚招难与此遗魂。
拟寒山寺 其七十三
释怀深（宋代）

莫忧家未富，家富鬼神恶。莫忧官未穹，官穹朝市妒。

多求灾祸根，知足安乐处。君看权势家，昼夜如骑虎。
龙翔宫
赵崇嶓（宋代）

地辟金光界，龙飞析木津。指麾开辇路，祠祀拜元辰。

天近云光煖，花浓雨脉春。君王自仁寿，閒杀华封人。
中秋夜喜晴
方回（元代）

秋来剩赋倚楼吟，天慰衰翁此夜心。
霁色一轮升白玉，欢声万镒价黄金。
酒才半醉吾忘我，诗最难题古到今。
日□西流聊困卧，不知更浅与更深。
九日雨中
徐铉（宋代）

茱萸房重雨霏微，去国逢秋此恨稀。目极暂登台上望，

心遥长向梦中归。荃蘪路远愁霜早，兄弟乡遥羡雁飞。

唯有多情一枝菊，满杯颜色自依依。
元旦
吴与弼（明代）

履端莫怪起来迟，老病身衰只自知。俯仰乡关多暇日，万方钟鼓乐清时。
寿徐意一参政
方蒙仲（宋代）

吕氏早皆期正献，范家晚竟相忠宣。
不成二十年声望，久坐难兄一旧毡。
易箦时作
莫息（明代）

青山郁郁树苍苍，不是桃源路渺茫。露沁石根芝草润，风生涧渺茯苓香。

唤醒枕上南柯梦，离脱人间傀儡场。万古英雄皆白骨，只宜含笑入泉乡。
晦堂歌为邑令朱天经作
邹极（宋代）

吾邑有贤令，才猷足经国。政成越一考，俊誉自赫赫。

既圃辟后堂，背南面西北。为爱园中景，花木皆手植。

乘閒一造见，问名名未得。反覆为君思，请以晦题额。

晦取用而明，非谓入宴息。韬藏莅众术，蓄养辅世德。

制动本以静，对语定以默。大欲扬王庭，小亦去民忒。

有如匣中剑，利在诛奸慝。又若山下泉，出乃作惠泽。

公家急期会，诉牒仍堆积。一判情伪分，经目犹白黑。

堂中琴寂寞，昔优今逼迫。堂内经纵横，客至君欣怿。

岂无诗酒兴，相与乐暇隙。平台歌舞地，池上有瑶席。

坐揖竹风细，行依桧阴直。返照亘天红，轻烟半山白。

试观禽鸟细，所畏网与弋。我晦异君子，终焉兹屏迹。

出处各一时，俯仰无愧色。作诗见情性，拟古丽以则。
访南宗故居
叶菁（明代）

水似曹溪碧一湾，诸山儿立古禅关。烟开兰畹入芳气，霜下枫林透醉颜。

尘世几何逢胜迹，暮年赢得老僧閒。黄梅衣钵今犹在，谁遣菩提断宿攀。
古风五首 其五
陈政（唐代）

扶桑丽春日，光彩散旸谷。仓庚鸣喈喈，欣欣荣卉木。

截彼东郭山，芳秀足游目。亦有南涧泉，温洁宜盥浴。

感值此时节，洋洋动心曲。行乐贵及时，光阴难过复。

何当恣周游，远近惟所欲。
翻著葛巾呈赵尹
张说（唐代）

昔日接z5倒，今我葛巾翻。宿酒何时醒，形骸不复存。

忽闻有嘉客，躧步出闲门。桃花春径满，误识武陵源。
陕中作
蔡希寂（唐代）

西别秦关近，东行陕服长。川原馀让畔，歌吹忆遗棠。

河水流城下，山云起路傍。更怜栖泊处，池馆绕林篁。
去萍草
方回（元代）

童子携竹器，摝去池中萍。
见鱼故已佳，水底林峦青。
复呼荷锄者，剃草汛我庭。
蛇蚓无留藏，行径免露零。
划秽致洁净，拨翳生皛荧。
朗月明其抟，古镜还精灵。
语寂理已会，虑澹神自冥。
白发一老翁，兀然坐孤亭。
对梅
张道洽（宋代）

数点枝头黏白玉，一年春意动黄钟。
为渠拚受风流罪，只恐风流不到侬。
颂古一百则
释正觉（宋代）

岸眉横雪，河目含秋。
海口鼓浪，航舌驾流。
拨乱之手，太平之筹。
老赵州，老赵州，
搅搅丛林卒未休。徒费工夫也造车合辙，
本无伎俩也塞壑填沟。
挽徐敦济郎中词二首 其一
韩元吉（宋代）

南渡推人物，彝常有世家。州麾三上最，使节五分华。

通籍恩初渥，登车病已加。甘泉垂入侍，华屋漫兴嗟。
拟李义山柳枝词五首
陈师道（宋代）

雨叶不自持，风花故入衣。
飞花已无定，忍著恶风吹。
次韵李彦渊游竹阁奉呈望之
刘才邵（宋代）

春馀景物尚芳华，写景词工语不夸。绮馔玉樽筵秩秩，碧梧翠竹影斜斜。

湖山风月须频赏，南北车书已一家。回首都人候清跸，遥知紫禁绕烟花。
送柳子玉
苏辙（宋代）

柳侯白首郎，风格终近古。
旧游日零落，新辈谁与伍。
人情逐时好，变化无定主。
试看近时人，相教蹈规矩。
行身剧孔孟，称道皆舜禹。
但求免讥评，岂顾愁肺腑。
坐令不羁士，举足遭网罟。
缅怀我生初，遗俗尚目睹。
中庸虽已亡，比近则犹愈。
老成慎趋好，后生守淳鲁。
岂效相谩欺，炫牛沽马脯。
过恶酒色间，可罪非可恶。
譬如嵇与阮，心迹岂深蠹。
京师逢柳侯，往事能历数。
叹息子美贤，相与实旧故。
至今存篇章，醉墨龙蛇舞。
斯人今苟在，亦恐终囚虏。
惜哉时论隘，安置失处所。
一麾寄河壖，垂老幸有土。
世俗安足论，且尽杯中醑。
雪中对竹
邹浩（宋代）

飞雪一何情，拜我南轩竹。骈头控于地，默默隃信宿。

寒花本轻扬，丛集乃折轴。况此梢云姿，萧然异凡木。

飘风亦狂生，端来助陵蹴。似欲揉直柯，绕指惟所欲。

焉知天与刚，初不愧幽独。罄折虽尔为，且异望尘辱。

晨光破沈阴，春色盈两目。风雪安在哉，竹犹故时玉。
江城子 五月十二寿万拙齐
谢应芳（元代）

去年今日泻天瓢。水滔滔。断蓝桥。阻我群仙，鸾鹤赴蟠桃。独有商羊偏喜雨，跳且舞，上山椒。今年南极见丹霄。射金蕉。瑞光摇。浇去胸中，磊块尽＊＊。莫厌琵琶弹旧曲，长听取，郁轮袍。
皇祐亲享明堂六首 其四 三圣配位奠币用《信安》。
郊庙朝会歌辞（宋代）

祖功宗德启隆熙，严配交修太室祠。圭币荐诚知顾享，本支锡羡固邦基。
元均首登贤良科因寄
石介（宋代）

宏辞等甲贤良贵，二美翩翩落手中。
虎子得来山穴泣，骊珠探去海涛空。
三千安独陈当宁，十七人甘坐下风。
曾向当年竞头角，直从此日决雌雄。
时宰生日乐府四首 其一 御燕曲
周紫芝（宋代）

新阳入谷春欲回，瑶池春早桃花开。黄金三尺瑞兽暖，云横雾绕珠帘垂。

碧腴分香自紫府，百壶流泉酒如许。御厨排燕罗八珍，更饬梨园赐歌舞。

黄门宣诏天上来，欢喜时闻传帝语。红銮画幕密护遮，参差吹竹凌丹霞。

双成持觞萼绿劝，五云遥望群仙家。仙家日月真长久，地久天长圣恩厚。

愿公岁岁复年年，长带宫花饮宫酒。
梅花曲（以介父三诗度曲）
刘几（宋代）

汉宫中侍女，娇额半涂黄。盈盈粉色凌时，寒玉体、先透薄妆。好借月魂来，娉婷画烛旁。惟恐随、阳春好梦去，所思飞扬。宜向风亭把盏，酬孤艳，醉永夕何妨。雪径蕊、真凝密，降回舆、认暗香。不为藉我作和羹，肯放结子花狂。向上林，留此占年芳。
九日同皋羽子善游白石龙湫用杜老九日蓝田韵
方凤（宋代）

尘埃隔处地天宽，选胜携觞且笑欢。
不惜逍遥投杖屐，何妨磅礴解衣冠。
晴余岚重雨犹落，秋老天高酒易寒。
世事悠悠双眼外，与君飞瀑醉中看。
贺小补大兄得孙
安魁（清代）

曾从帐底试啼声，快慰翁心物自英。准卜兴宗绵世泽，欣符瑞梦锡佳名。

香生阁下兰芽茁，秀挺阶前玉树荣。他日炽昌绳祖武，贤科发隽绍勋卿。
题梅道人平林野水图
郑洪（宋代）

浣花溪头车骑发，镜湖影里画图开。有客相寻草堂去，何人却图酒船回。

是处山林有真隐，如此风尘无好怀。青袍不似黄冠乐，二老风流安在哉。
寄显道
王安石（宋代）

舟约刀头止岁前，故人专使手书传。
出门江口问消息，极目寒沙空渺然。
句 其一
赵鼎（宋代）

速宜净扫妖氛了，来看钱塘八月潮。
记所见开元寺吴道子画佛灭度，以答子由，题画文殊、普贤
苏轼（宋代）

西方真人谁所见？衣被七宝从双狻。当时修道颇辛苦，柳生两双乌巢肩。

初如濛濛隐山玉，渐如濯濯出水莲。道成一旦就空灭，奔会四海悲人天。

翔禽哀响动林谷，兽鬼踯躅泪迸泉。庞眉深目彼谁子，绕床弹指性自圆。

隐如寒月堕清昼，空有孤光留故躔。春游古寺拂尘壁，遗像久此霾香烟。

画师不复写名姓，皆云道子口所传。纵横固已蔑孙、邓，有如巨鳄吞小鲜。

来诗所誇孰与此，安得携挂其旁观。
送前人之董氏馆
陈著（宋代）

雪溪公子清于冰，与人心事秋月明。
黄尘满目分不入，却向嵩曲寻幽盟。
山之趾，水之裔，
花柳之时风月夜。避喧何必武陵源，
得閒便是羲皇世。俗情诩诩有伪真，
道义之交无故新。我今年已八十一，
君今亦是半百人。日日聚首能几日，
况我残阳出入息。闻君束书将有行，
万里弱水在咫尺。相望怨被浮云妨，
有梦难托清风将。岂是临分语太苦，
此味昔我实备尝。一杯一杯莫辞劝，
此酒中间胶漆酽。记得希夷一语不，
优好之所勿久恋。
细腰宫
汪遵（唐代）

鼓声连日烛连宵，贪向春风舞细腰。

争奈君王正沈醉，秦兵江上促征桡。
和汪正夫梅
郑獬（宋代）

妖花烂漫敌清才，邺骑还惊宝玦来。
郑国枉教兰作佩，定应不识楚江梅。
赠曹大夫三绝
韩维（宋代）

窃禄偷安到白头，一闻高韵使人羞。
如今便欲归休去，已愧迟君八九秋。
时雨三首 其三
张侃（宋代）

矮屋原卑湿，颓墙上古苔。世间多少事，眼下两三杯。

诗卷无人惜，凉船有客来。明朝梅已断，只是一声雷。
夜坐读书
黄庚（元代）

寂寞寒窗下，观书胜苦吟。青灯风雪夜，黄卷圣贤心。

吾道关兴废，斯文几古今。凤兮胡不至，三叹泪沾襟。
好事近·烟外倚危楼
苏轼（宋代）

烟外倚危楼，初见远灯明灭。却跨玉虹归去、看洞天星月。
当时张范风流在，况一尊浮雪。莫问世间何事、与剑头微吷。
燕昭王求士
战国策（先秦）

燕昭王收破燕后即位，卑身厚币，以招贤者，欲将以报雠。故往见郭隗先生曰：“齐因孤国之乱，而袭破燕。孤极知燕小力少，不足以报。然得贤士与共国，以雪先王之耻，孤之愿也。敢问以国报雠者奈何？”

郭隗先生对曰：“帝者与师处，王者与友处，霸者与臣处，亡国与役处。诎指而事之，北面而受学，则百己者至。先趋而后息，先问而后嘿，则什己者至。人趋己趋，则若己者至。冯几据杖，眄视指使，则厮役之人至。若恣睢奋击，呴籍叱咄，则徒隶之人至矣。此古服道致士之法也。王诚博选国中之贤者，而朝其门下，天下闻王朝其贤臣，天下之士必趋于燕矣。”

昭王曰：“寡人将谁朝而可？”郭隗先生曰：“臣闻古之君人，有以千金求千里马者，三年不能得。涓人言于君曰：‘请求之。’君遣之。三月得千里马，马已死，买其首五百金，反以报君。君大怒曰：‘所求者生马，安事死马而捐五百金？’涓人对曰：‘死马且买之五百金，况生马乎?天下必以王能市马，马今至矣。’于是不能期年，千里之马至者三。今王诚欲致士，先从隗始；隗且见事，况贤于隗者乎?岂远千里哉?”

于是昭王为隗筑宫而师之。乐毅自魏往，邹衍自齐往，剧辛自赵往，士争凑燕。燕王吊死问生，与百姓同其甘苦。二十八年，燕国殷富，士卒乐佚轻战。于是遂以乐毅为上将军，与秦、楚、三晋合谋以伐齐，齐兵败，闵王出走于外。燕兵独追北，入至临淄，尽取齐宝，烧其宫室宗庙。齐城之不下者，唯独莒、即墨。
题南金慎独斋
陈天麟（宋代）

圣道不可窜，探取随已欲。
平生所受用，政可一言足。
子思著中庸，暗室戒慎独。
危微恐惧心，此念施已熟。
学从西洛来，标傍相品目。
袖手看屋梁，表表知鸿鹄。
谁知胸中尘，往往盈斗斛。
及也而有知，宁不贻彼忸。
吴侯蚤作吏，未肯事边幅。
得妙自圣处，了不关世俗。
颇知幽隐中，日月所照烛。
不敢欺秋毫，高情洁冰玉。
愿言从君游，着鞭蹈前躅。
端午
周承勋（宋代）

谁家解崇吐千瓶，丹墨交辉走百灵。
尽使跬蛇归药笼，又缠萧艾作人形。
安得彩丝十万丈，东南西北系飘零。
二月八日偶成
张九成（宋代）

庭院无端作许寒，好花无处压栏竿。
东君今岁知何意，勒住群花不得看。
卜算子·垂螺近额时
佚名（宋代）

垂螺近额时，只怕莺声老。尽日贪花斗草忙，不信有闲烦恼。凤鬓已胜钗，恨别王孙早。若把芳心说与伊，道绿遍、池塘草。
效宫词体上文太师十绝 其四
范纯仁（宋代）

上前一饮釂金觥，侍宴群公喜且惊。吕尚鬻熊今复见，神仙不必在蓬瀛。
同李二过亡友郑子故第（李与之故，非予所识）
韦应物（唐代）

客车名未灭，没世恨应长。斜月知何照，幽林判自芳。

故人惊逝水，寒雀噪空墙。不是平生旧，遗踪要可伤。
逢曹子敬知录三首
董嗣杲（宋代）

屏气安时彼此同，此时虹焰已销空。
东君造化搀春早，看取花开自在红。
圣人之孝十首·汤
林同（宋代）

奉先思孝也，不祀岂其情。
以至使毫众，而甘为葛耕。
西斋杂咏六首 其六 石斛
刘安上（宋代）

凿石空其中，贮水凡几斛。渊渟或可鉴，童子慎毋触。
黄华山瀑布
王中溎（清代）

黄华山接白云平，飞瀑悬崖势若倾。千尺珠帘寒不卷，九天银若落无声。

锦屏对峙开云母，丹壁中分界水精。我欲寻源登绝顶，仙人楼上坐吹笙。
感秃鹙潜吟
顾夐（五代）

昔日曾看瑞应图，万般祥瑞不如无。

摩诃池上分明见，仔细看来是那鹕。
金缕曲 仲冬望后二日，寿龚芝翁年伯
顾贞观（清代）

霁月风光卷。恰佳辰、阳回黍谷，禁寒都遣。坐煖芙蓉三十二，那觉一条冰泫。

亲领袖、吴笺蜀茧。风雅友朋俱性命，算万间、广厦欢犹浅。

孤掌在，快重展。

先皇叹息才名显。墨淋漓、堪收阁拓，堪题禁扁。凰阙何妨容虎卧，莫问淮南鸡犬。

吐握惯、积劳难免。览揆正宜膺宅揆，往钦哉、咨汝夔龙典。

看绿綟，称身剪。
石轮鱼
李纲（宋代）

广寒宫阙夜不锁，蟾蜍飞下清溪涯。爬沙厥状虽可怪，脆美一脔亦莫加。

颇笑退之嘲蛤蚧，还同子厚甘虾蟆。晚凉雨霁小池满，两部鼓吹空哇哇。
临江仙
刘克庄（宋代）

年是日，寓海丰县驿作。

去岁越王台上饮，席间二客如龙。凭高王古壮怀同。马嘶千嶂暮，乐奏半天中。

今岁三家村市里，故人各自西东。菊花时节酒樽空。可怜双雪鬓，禁得几秋风。
江行十首 其四
李纲（宋代）

春光摇画鹢，江影浸长天。浪势随潮急，涡痕逐橹圆。

避风依岛屿，防寇问人烟。深念还愁绝，高歌且醉眠。
十二时行孝文
白居易（唐代）

隅中巳，终孝之心不合二。
竭力懃酬乳哺恩，自得名高上史记。
华亭百咏·湖光亭
许尚（宋代）

日暮虾须卷，亭中雅燕开。
微风起蘋末，波影动樽罍。
呈朱晦翁
余大雅（宋代）

三见先生道愈尊，言提切切始能安。
如今抉破本根说，不作从前料想看。
有物有常须自尽，中伦中虑觉犹难。
愿言克已功夫熟，便得周旋事仰鑽。
春山八事 其八 春雨
郭之奇（明代）

天地久和同，阳光多豫暇。熙熙万汇怀，慕德从春借。

谁司大皞权，俄睹苍龙驾。生气发句萌，水木互奔泻。

是时我山栖，昏旦依郊舍。悠悠日月居，半倚云雷架。

未能分浅深，且欲观高下。闭户养幽清，倚棂望桑柘。

时同草木心，日向春荣谢。嗟兹大块情，不以遐方罢。

流润细无声，随风潜入夜。重绎杜陵诗，乃知时雨化。
明郑贵妃金书观音普门品经 其四
赵昱（明代）

弥戾消除一卷携，名香三沐写恩私。隃麋清谨堂恭进，呵手绵绫裹笔时。
正月二日朱孟瑜宅赏灯是日有雪
张宁（明代）

爆竹烘炉炭未灰，朝元才罢赏心催。鳌峰瑞应三呼起，火树花心六出开。

老去喜逢春宴蚤，晦馀先借月明来。临安旧事依然在，更待官灯上戏台。
清平乐（题处梅家藏所南翁画兰）
张炎（宋代）

黑云飞起。夜月啼湘鬼。魂返灵根无二纸。千古不随流水。

香心淡染清华。似花还似非花。要与闲梅相处，孤山山下人家。
集古 古城
李俊民（金朝）

东风渐急夕阳斜，马上怀中尽落花。肠断入城芳草路，孤烟起处是人家。
秋日江行
李奉翰（清代）

篷窗心迹羡沙鸥，几处疏林映玉钩。柔橹声中黄叶冷，奚囊载得一江秋。
颂古
释道颜（宋代）

江西一喝动乾坤，大用全机是灭门。
三日耳聋风过树，累他黄檗丧儿孙。
幕府山
杨备（宋代）

六代繁华一瞬间，平芜远树不胜间。
倚楼天暝云如幕，知是琅琊幕府山。
邵伯道中 其一
方燕昭（清代）

一声欸乃客惊眠，月落星稀欲曙天。曲曲碧波飞白鹭，片帆剪破半湖烟。
和曹盘斋积雨韵
王柏（宋代）

无端淫雨挟愁来，极目丹乌安在哉。
云雨未阑痴不去，天容何事苦难开。
依红宿蝶霑新粉，点绿行蜗篆无苔。
惊喜盘斋横槊句，此心暂作复然灰。
题花十绝句
程公许（宋代）

何相家庭仅百窠，拥培力厚得春多。
群妃舞散珠台晚，尽醉东皇金叵罗。
月蚀诗
张锡祚（清代）

庚辰七月夜十五，清光圆圆烛天宇。斜明刮露侵窗扉，蛰虫亥天眼分数。

俄惊蟾蜍入绛津，姮娥霜独含悲辛。气娇力怯不相敌，四分五分挂半轮。

九分十分明光息，斗牛气乱浑如墨。望舒镳辔顿金枢，栋倾舟覆迷南北。

吾闻皇天无私泰阶平，二纪五纬谁相争。日完其朔不掩望，昌吴融汉惟沧精。

胡为氐羌重译称臣妾，阴灵圆夜遭震慑。予欲上天护颓魄，无梯难向青冥蹑。
陈右崧大守将赴京过予晚酌
庞尚鹏（明代）

金井梧桐叶正稀，漫劳车马款荆扉。天高海岳含秋色，风起桑荆送夕晖。

对酒不堪闻羽檄，忧时谁复念宵衣。争看威凤翔千仞，好向朝阳览德辉。
春日游嘉陵江
刘沧（唐代）

独泛扁舟映绿杨，嘉陵江水色苍苍。行看芳草故乡远，

坐对落花春日长。曲岸危樯移渡影，暮天栖鸟入山光。

今来谁识东归意，把酒闲吟思洛阳。
题赵子固蕙花蛱蝶图
潘纯（唐代）

江上青山日欲晡，幽花小纸墨模糊。华清宫殿生秋草，零落滕王蛱蝶图。
立春
薛季宣（宋代）

谁得东君信，风生十万家。土牛占谷麦，灰律动蒹葭。

嫩绿萌芳蕊，新红茁绽芽。未能都免俗，春胜插春花。
征妇叹
赵汝鐩（宋代）

莲浴双鸳鸯，梧栖双凤凰。
双舞蝶度墙，双飞燕归梁。
倚栏人颦翠，忍泪心暗伤。
闭户罗帏悄，孤灯耿空房。
欲睡睡未得，独坐理丝簧。
弹吹不成调，征夫天一方。
乳燕飞（次徐斯远韵寄稼轩）
黄机（宋代）

兴泼元同宇。唤君来、浮君大白，为君起舞。满袖斑斑功名泪，百岁风吹急雨。愁与恨、凭谁分付。醉里狂歌空漫触，且休歌、只倩琵琶诉。人不语，弦自语。

诗成更将君自赋。渺楼头、烟迷碧草，云连芳树。草树那能知人意，怅望关河梦阻。有心事、笺天天许。绣帽轻裘真男子，政何须、纸上分今古。未办得，赋归去。
大江词（寿仙尉·十一月初一）
林横舟（宋代）

一蓂呈秀，近迎长佳节，拟书云物。隐隐虹桥天际下，光照梅仙丹壁。鹏路横飞，蟾宫直上，早脱麻衣雪。一时篇翰，并游俱是魁杰。

长记怀燕良辰，华堂称庆，皓齿清歌发。自暖杯中须缓举，莫放金炉香灭。事业伊周，功名韩白，未到星星发。九天有诏，蓝田□□风月。
黄兄宇出示汤丈追和春日诗适有会余情者次韵
杜范（宋代）

君不见西山凛凛百世师，忍穷受饿终采蕨。
又不见愧谬遗臭几千载，当年方丈厌肥滑。
孰得孰失试大观，较若五味辨甘辣。
冶容媚世吁可怜，羞面雇影自涂抹。
名利物我争锱铢，语笑诩诩已衷甲。
方嗟天际暮云深，还见墙阴春草茁。
旨哉君诗良起予，重把心事为君说。
百年功名亦漫尔，尘路投踪何日脱。
奉和御制读宋书
夏竦（宋代）

汉宗开圣绪，得岁与周同。金石终移律，山河始誓功。

飞名传秘记，嘉谶起游童。能使奸豪詟，诚为一世雄。
孙莘老
岳珂（宋代）

遗墨是四行，煜其如晨星是烂。是曰元祐是名臣，所当考而申是以赞。

久藏弗治，客见而叹，持并所携，毫发无间，予是以知其非赝。
废庆宝寺（一作司空曙诗）
耿湋（唐代）

黄叶前朝寺，无僧寒殿开。池晴龟出暴，松暝鹤飞回。

古井碑横草，阴廊画杂苔。禅宫亦销歇，尘世转堪哀。
西湖
贝青乔（清代）

载得诗情至，晴漪拨棹轻。春声欣雨歇，秋抱惬山迎。

花气香诸寺，湖光湿半城。底须争胜践，孤赏到鸥盟。
送谢雪坡防御出郭团练
杨基（明代）

朝催筑城夫，暮点团结兵。
民民皆动摇，一日十数惊。
所赖官长贤，抚劳得众情。
防御出郊来，父老拜且迎。
垂髫及戴白，罗列车下听。
官家百万师，自足与寇争。
汝自守汝乡，汝自保汝生。
闲暇苟不虞，仓卒恐见倾。
我当徼汝劳，薄尔赋税征。
父老共感激，阗然动欢声。
旌旗洎甲矛，五色稍鲜明。
岂惟备抄掠，大敌固可婴。
问君何能然，子弟卫父兄。
平川雨初收，马嘶鼓厓厓。
相送不同往，极目秋鹰横。
送羲大师
释重顯（宋代）

岩房抱病经一月，门有诸生阻来谒。
长往之期犹未能，七十之来更何说。
若耶溪老忽留语，溪上旧游且归去。
春风拂拂兮兼断云，弱柳依依兮带轻絮。
古今离恨虽如此，动静于吾亦多意。
高握霜筇独步时，音书莫忘远飞寄。
点绛唇·一种蛾眉
纳兰性德（清代）

一种蛾眉，下弦不似初弦好。庾郎未老，何事伤心早？
素壁斜辉，竹影横窗扫。空房悄，乌啼欲晓，又下西楼了。
天香（宛委山房拟赋龙涎香）
王易简（唐代）

烟峤收痕，云沙拥沫，孤槎万里春聚。蜡杵冰尘，水研花片，带得海山风露。纤痕透晓，银镂小、初浮一缕。重剪纱窗暗烛，深垂绣帘微雨。

余馨恼人最苦。染罗衣、少年情绪。谩省佩珠曾解，蕙羞兰妒。好是芳钿翠妩。恨素被浓熏梦无据。待剪秋云，殷勤寄与。
秋日山中寄李处士
杜荀鹤（唐代）

吾辈道何穷，寒山细雨中。
儿童书懒读，果栗树将空。
言论关时务，篇章见国风。
升平犹可用，应不废为公。
元舆携酒见过三首 其一
郭祥正（宋代）

永日门常掩，欣闻五马过。社馀巢燕入，花散蜜蜂多。

望断千山绿，愁来两鬓皤。肝肠思一濯，须藉酒为河。
送僧
张谓（唐代）

童子学修道，诵经求出家。手持贝多叶，心念优昙花。

得度北州近，随缘东路赊。一身求清净，百毳纳袈裟。

钟岭更飞锡，炉峰期结跏。深心大海水，广愿恒河沙。

此去不堪别，彼行安可涯。殷勤结香火，来世上牛车。
除夜二首
苏辙（宋代）

七十三年客，相从尚几年。
西方他日事，东鲁一经传。
渐解平生缚，初安半夜禅。
纷纷争夺际，何意此心全。
柳枝词七首
张咏（宋代）

玉门关外絮飞空，破虏营前昼影浓。
可便消兵无好术，忍教攀折怨春风。
送徐长官
郭祥正（宋代）

徐夫子，能谈经。不学俗儒事章句，白首役役劳骸形。

我尝洗耳听其说，寒泉漱玉声珑玲。十年茅塞一朝拔，四体自豫神安宁。

交游得君已恨晚，历阳几日同醉醒。新诗百韵忽赠我，满纸落落排明星。

使我目睛眩，又若遭雷霆。自愧久灭没，安足烦褒称。

李翰林，杜工部，格新句老无今古。我驱弱力谩继之，发词寄兴良辛苦。

几欲攀天门，击天鼓，女娲有志终难补。低头帖耳逐驽骀，倒着青衫走尘土。

东风吹破江头春，绿杨红杏能笑人。狂来且尽一壶酒，世无贺老谁相亲。

君今别我又远适，锦帆千丈迷空碧。飘然去意凌昆崙，自古雄豪少知识。

我亦从今不复言，静看澄江浸寒璧。
将赴高要官守书怀
黄公度（宋代）

古来仕路多机穽，我复情田少町畦。
回首壮图犹拾渖，惊心往事屡吹虀。
不因昏嫁那能许，此去声名敢厌低。
但使安闲更强健，何妨流落在途泥。
拟明月何皎皎
王立道（明代）

庭中芙蓉花，冉冉朝露晞。渥膏不能沐，敛发出重闱。

故乡谅不不，何为在天涯。仰天长叹息，入户复踌躇。

盻盻芳树枝，悲风入我帷。
郑宋用前韵见示因亦和答四首
韩元吉（宋代）

九陌歌呼属后游，一蓑风景付渔舟。
相逢且向南溪看，玉作灵山万石楼。
同苗员外宿荐福常师房（一作秋喜卢纶同宿寺）
司空曙（唐代）

浮生共多故，聚宿喜君同。人息时闻磬，灯摇乍有风。

霜阶疑水际，夜木似山中。一愿持如意，长来事远公。
小楼独坐用菊潭壁间韵
施枢（宋代）

帘卷疏风入小楼，夕阳衔雁欲西流。
无人细说吟边事，独有黄花共晚秋。
故中宪大夫岭北行省左右司郎中苏公志道哀诗
揭傒斯（元代）

苏公廊庙姿，推择起为吏。论议动引经，举措必由义。

惟时方大旱，谓咎在冤滞。决狱天乃雨，凶年化丰岁。

流声满山西，宪府立罗致。慷慨平生怀，遂佐直指使。

受命按边鄙，正色行使事。边臣既威服，使亦免颠踬。

六曹收雄材，两府资远器。激昂天下事，往往见谋议。

十载拘掾曹，弥年困文字。虽云富匡赞，岂足尽材艺。

一命厕省僚，句稽得深弊。铨选班爵冗，出入钱谷细。

并缘出多门，穿穴肆奸利。有如水上萍，驱去还复至。

因风一披荡，暂得免蒙翳。再命主贼曹，持平独丕蔽。

恒求情中实，动究法外意。功罪必诛赏，义恶俱惕厉。

三命参宥密，令闻益昭晰。和林跨大漠，肇造此根柢。

东际瀚海头，西控流沙裔。北穷阴山外，南掎两都势。

连营列万里，仓庾千万计。镇以磐石宗，重以分省寄。

忆昔大德末，成庙方厌世。桓桓忠献王，功大更多智。

武德既践阼，宫阙始清閟。越邸矜微劳，宠极心乃异。

国有社稷臣，谗乃惑聪睿。遂辍股肱任，往重藩屏系。

有威如雷霆，有恩若元气。耕凿比中上，什伍相错置。

士忘远戍苦，民见太平治。道路无拾遗，商旅毕怀惠。

忠献一朝没，武皇亦遐弃。骎寻延祐中，权相擢天位。

磨牙吮人血，掉尾恣狂猘。戕贼骨肉亲，迫逐见危坠。

天人共震怒，降灾及兹地。大雪深丈馀，人马相枕毙。

重为朝廷忧，夙夜靡宁志。除吏超五等，闻者尽惊避。

苏公拜郎中，即日辞九陛。厚禄非所荣，高爵非所贵。

彼民亦天民，安得皆坐视。兼程到官所，发廪急周济。

死者何嗟及，存者再生遂。闾阎渐苏息，竭力补黥劓。

飞书九重天，请为兵民备。募粟实塞下，慎勿惮劳费。

天子赐问劳，名王致金币。至今赖长策，当时已多忌。

如何方赐环，及国竟长逝。都人走相哭，行子为歔欷。

崩腾朔风迅，惨淡浮云曳。苍松拔其根，黄鹄铩其翅。

幸哉有令子，名已注简记。千秋常山下，豪杰一挥涕。
江城子 夜饮池上
胡祗遹（元代）

摩诃池上水风情。露零零。月华明。玉簟铢衣，清影照闲情。

一曲洞仙歌未阕，霜叶满，凤凰城。

醉魂轻举上青冥。閟仙扃。堕沧溟。散作秋香，无语话三生。

安得青莲同把酒，挥醉墨，问枯荣。
答友人寄新茗
李群玉（唐代）

满火芳香碾麹尘，吴瓯湘水绿花新。

愧君千里分滋味，寄与春风酒渴人。
吾与故人蕲水陈子秋舫别几三十年而陈子没又十余年矣予至武昌江路匪遥未得一访其故居怅然有作
毛国翰（清代）

故人零落几经秋，鄂渚停舟忆旧游。江水尚随春恨满，为流残泪到黄州。
荔枝三首（丙寅年秋到福州，自此后并福州作）
韩偓（唐代）

遐方不许贡珍奇，密诏唯教进荔枝。

汉武碧桃争比得，枉令方朔号偷儿。

封开玉笼鸡冠湿，叶衬金盘鹤顶鲜。

想得佳人微启齿，翠钗先取一双悬。

巧裁霞片裹神浆，崖蜜天然有异香。

应是仙人金掌露，结成冰入蒨罗囊。
龙门峡
范成大（宋代）

插天千丈两碧城，中有玉堑空岩扃。
瀑流悬布不知数，乱落嵌岩飞白雨。
瑶琨为室云为关，龙君所居朱夏寒。
不辞击棹更深入，万一龙惊雷破山。
和杨孟载对花五咏 其二 看花
张端（元代）

春风方衮衮，春雨亦疏疏。江南二三月，好花无处无。

看花不知疲，饮酒须百壶。明朝酒重载，红雨落纷敷。
饮易士美宅咏瑞香花分韵得春字二首 其一
钟芳（明代）

幽翠历冬新，娟娟似有神。孤根寒渍雪，微蕊静含春。

淮曲衣冠会，萍踪棣萼亲。淡中清兴足，弦管厌嚣纷。
瑞龙吟·德清清明竞渡
吴文英（宋代）

大溪面。遥望绣羽冲烟，锦梭飞练。桃花三十六陂，鲛宫睡起，娇雷乍转。
去如箭。催趁戏旗游鼓，素澜雪溅。东风冷湿蛟腥，澹阴送昼。轻霏弄晚。
洲上青蘋生处，斗春不管，怀沙人远。残日半开一川，花影零乱。山屏醉缬，连棹东西岸。阑干倒、千红妆靥，铅香不断。傍暝疏帘卷。翠涟皱净，笙歌未散。簪柳门归懒。犹自有、玉龙黄昏吹怨。重云暗阁，春霖一片。
哭伯姊二首
刘克庄（宋代）

幼以木兰为长兄，岂堪垂老隔幽明。
空疏谁更讥匡鼎，友爱何曾詈屈平。
服已降期从变礼，圣犹尚左况诸生。
追严不必伊蒲供，自有松风与涧声。
偈
释法演（宋代）

华种有生姓，因地华生生。大缘与性合，当生生不生。
白云堆为朗元白上人赋
凌云翰（元代）

要使闲身到处闲，白云堆里著禅关。龙归不觉袈裟湿，犬吠方知杖锡还。

有用一时苏大旱，无心终日在空山。万松岭上何人屋，秪许平分住半间。
雨中出谒归昼卧
陆游（宋代）

宿雨盈车辙，秋风涨帽裙。
爱闲惟兀兀，应俗苦纷纷。
病眼添花晕，酡颜散缬纹。
归来炷香卧，窗底看微云。
族兄道州挽词
楼钥（宋代）

出守舂陵远，相思潇水深。精神虽满腹，抚字亦劳心。

人去成千古，书来失万金。怀哉季公诺，已矣汉碑阴。
怨遥夜
曹勋（宋代）

祥鸾伏竄兮，鸱枭号呼。
哲人永叹以哀吟兮，贪夫适其觊觎。
彼庭燎之不吾遭兮，良卷怀而郁纡。
劳歌三发兮，晨鸡未旦。
使我耿耿以戚忧兮，独展转而向隅。
宝鼎现·天高良月
佚名（宋代）

天高良月。瑞霭葱倩，绮霞粲浩。望宝阁、奎躔交绚，秀毓文星正佳节。九万里俱在下，礼乐三千剀切。扶兴运、魁星标瑞，曾补赭黄衮阙。盎盎一道棠阴芾，宜福星、临照南国。岁屡稔，月沉夜柝，父老欢谣齐喜溢。庆衮衮、罗庭前兰玉，好是香连夜月。十万户深深祝，愿此寿星南极。自是天上神仙，宽宸顾、实劳耆德。辄使星入觐，又报日边消息。天为遣、梅花催雪。惟有春知得。要待列、金鼎和羹，两两台星齐色。
叠韵和祝味三先生
祝廷华（清代）

丙寅之岁孟春月，小园宴集忘形迹。我公江上老文豪，后至为余增色泽。

昔者此地多隐沦，竹林先有高人宅。后来宅废邱墓存，至今巷以刘伶额。

数千百载成漫园，乔梓才大皆宗伯。更百十载适园辟，太邱门第传清白。

祖孙父子工丹青，不徒文字搜绿赤。昔贤遗泽流孔长，子弟翩翩皆奋翮。

今兹座有周濂溪，宾中之宾礼前席。其馀社友多瑰才，荟萃胥藉东山力。

僻地能留名士踪，题名他日摩崖刻。当筵独让子建豪，放浪形骸不拘格。

高谈雄辩口如河，兴酣狂笑惊臧获。我公落落君子儒，意致平淡真骚客。

别后颁来纪念词，宝之奚啻连城百。理足气盛天籁鸣，回环雒诵爱不释。

忘形交久并忘年，欢洽平生视此夕。宾朋投赠夙珍藏，积之既久将盈尺。

鸿文惠我公尤多，将来寿世余之责。赖公提倡斯社成，不才甘作群贤役。
与李伯昭过霍子远日宿其林园
张穆（明代）

寂寂寒塘春雨消，梦归银浦夜迢迢。刺桐花下三更月，无意窥人过小桥。
次韵谢朓京路夜发寄六弟书因以督其归
李彭（宋代）

问津实知津，阮屐穿几两。束装径巑岏，呼船凌泱漭。

老馀风埃颜，枯槁日日上。屏居二十载，寡求每自广。

眷言季行役，清音当见赏。声华慎交绥，物色易摇荡。

得隽早归来，毋为勤掉鞅。
独愁
孟郊（唐代）

前日远别离，昨日生白发。欲知万里情，晓卧半床月。
常恐百虫鸣，使我芳草歇。
别所知
赵湘（宋代）

知音不可得，此去但消魂。
别夜俱闻雨，残秋自出门。
水横芳草渡，烟蔽夕阳村。
应念千山外，明朝独听猿。
六幕山访南宋宫入斜 其四
文静玉（清代）

赋罢游仙赋梦华，青山曲处玉钩斜。空馀禾黍迷春燕，无复棠梨散暮鸦。

鹦鹉楼台非故国，凤凰宫阙又谁家。更怜竺国双经匣，开落冬青一树花。
山园即事
吕本中（宋代）

翠峰窝里挂青黄，水市逡巡到野航。带雨锄耘碧萼浅，临风采摘绿枝长。

分甘送客怜秋实，辟谷仙家嗜果香。闻道龙阳千匹绢，何如山圃四时芳。
金缕曲 其一
易顺鼎（清代）

小院桃花雨。镇销魂湘帘半卷，数声啼宇。门外斑骓勾留旧，携手画阑私语。

消受者酒边眉妩。绿鬓飘零维摩榻，算年来略解伤春苦。

吹玉笛，甚情绪。

筝堂夜按阳关谱。漫催成红悽绿怨，茜盟无主。十丈车尘宣南路，埋尽春愁几许。

有多少云鸿失侣。一寸情天伤心碧，便微躯化石都难补。

持此恨，竟终古。
谢李平叔郎中问疾
陆游（宋代）

吏部朝回早，幽人病始苏。
过门迂问讯，欹枕听传呼。
缘瘦重裁帽，因衰学染须。
投诗发公笑，试想此形模。
曲肱诗二十首
白玉蟾（宋代）

说与清风明月知，扬州有鹤未能骑。
夜来五凤楼前看，天上白云空自飞。
白日有閒吏青原无惰民为韵奉寄李成德十首 其一
释德洪（宋代）

李侯端自重，不肯下南璧。君看英特气，自可凌太白。

小邑试牛刀，乃有政和色。
领省枢相太傅信安王挽词三首 其一
孙觌（宋代）

台路岩瞻峻，戎藩阃寄雄。九章公衮贵，六纛将牙崇。

翊运三阶正，持危一栋隆。帝闲龙化后，冀北已成空。
苏李泣别图
于谦（明代）

啮雪吞毡瀚海头，节旄落尽恨悠悠。孤臣不为一身惜，降将应怀万古羞。

绝塞旅魂惊永夜，秦关归兴动高秋。表忠麟阁图形像，未数当年博陆侯。
春日陪侯侍御游洪岩用卢大参韵 其二
霍与瑕（明代）

寻春入玄洞，水帘珠错落。下蟠九仞松，上宿千年鹤。
曹娥庙一首
王阮（宋代）

英哉神女此江干，德与余姚舜一般。
碧草凄凄埋玉冷，清风凛凛矗天寒。
求生古患为仁害，处死今知得所难。
我自裴徊不忍去，非干潮小故盘桓。
游滁山二十咏 其十四 二十日游幽栖寺
郭之奇（明代）

着意探山山见情，无心出谷谷相鸣。独惭车马喧幽寺，可有文章答友声。
初发道中赠王司马兼寄诸公
张九龄（唐代）

昔岁尝陈力，中年退屏居。承颜方弄鸟，放性或观鱼。

曾是安疵方，诚非议卷舒。林园事益简，烟月赏恒馀。

不意栖愚谷，无阶奉诏书。湛恩均大造，弱植愧空虚。

肃命趋仙阙，侨装抚传车。念行开祖帐，怜别降题舆。

谁谓风期许，叨延礼数殊。义沾投分末，情及解携初。

追饯扶江介，光辉烛里闾。子云应寂寞，公叔为吹嘘。

景物春来异，音容日向疏。川原行稍稳，钟鼓听犹徐。

林隔王公舆，云迷班氏庐。恋亲唯委咽，思德更踌躇。

徇义当由此，怀安乃阙如。愿酬明主惠，行矣岂徒欤。
山源
刘子翚（宋代）

汩汩山源水，分流去若驰。
有声知尚浅，得势转徂卑。
苇棘连荒浦，鱼虾聚小泜。
起予湖海兴，惆怅念前期。
游黄山留题
方月涧（宋代）

金蓉绿水插层层，岚气浮浮直上蒸。
丹灶几千年尚火，泉崖五六月犹冰。
鹿衔烟草陪仙友，鹤睡云松伴定僧。
失笑红尘奔走者，见山佳处几人曾。
杨叔瓛地官挽歌六章 其六 乐丘
程敏政（明代）

乐丘遥枕暮云寒，一日全归事最难。赢得墓前新石在，铭文留与后人看。
湖亭怀旧三绝 其二
周紫芝（宋代）

校书天禄想诸郎，应在蓬山语昼长。记得去年秋七月，日斜香转曝书廊。
感遇三十八首·其三十一
陈子昂（唐代）

朅来豪游子，势利祸之门。
如何兰膏叹，感激自生冤。
众趋明所避，时弃道犹存。
云渊既已失，罗网与谁论。
箕山有高节，湘水有清源。
唯应白鸥鸟，可为洗心言。